आवास एवं शहरी कार्य मंत्रालय
केंद्रीय आवास और शहरी मामलों के मंत्रालय द्वारा भव्य अभियान 'मेरी लाईफ, मेरा स्वच्छ शहर' का शुभारंभ, अपशिष्ट प्रबंधन के ट्रिपल आर - रिड्यूस, रियूज, रिसाइकिल - का चैंपियन बनेगा मेगा अभियान
"लाईफ  शब्द है जिसका अर्थ है 'लाईफस्टाइल फॉर एनवॉयरमेंट' यानी पर्यावरण के लिए जीवन शैली। आज जरूरत है कि हम सभी एक साथ मिलकर लाइफस्टाइल फॉर एनवायरनमेंट को एक अभियान के रूप में आगे बढ़ाएं। यह पर्यावरण के प्रति जागरूक जीवन शैली की दिशा में एक जन आंदोलन बन सकता है।”
- कॉप26 में प्रधानमंत्री श्री नरेन्द्र मोदी
आवासन और शहरी कार्यों के मंत्री, श्री हरदीप एस पुरी ने आज यहां मंत्रालय के सचिव, श्री मनोज जोशी तथा आवासन और शहरी कार्यों के मंत्रालय और पर्यावरण, वन और जलवायु परिवर्तन मंत्रालय के अन्य वरिष्ठ अधिकारियों की उपस्थिति में आवासन और शहरी कार्य मंत्रालय के मेगा अभियान 'मेरी लाइफ, मेरा स्वच्छ शहर' का शुभारंभ किया।
घर के सामान्य सामानों का दोबारा उपयोग करना या उससे नया कुछ बना लेना भारतीय संस्कृति का एक अभिन्न हिस्सा रहा है। हमारी इसी आदत से प्रेरणा लेते हुए, आवासन और शहरी कार्य मंत्रालय  ने अपशिष्ट प्रबंधन- कचरे को कम करने, पुन उपयोग करने तथा उसके नवीनीकरण यानी आरआरआर के लिए अभियान शुरू किया गया है जिस का शीर्षक है- 'मेरी लाईफ, मेरा स्वच्छ शहर'।
ट्रिपल आर 'वेस्ट टू वेल्थ' यानी कचरे से धन अभियान की रीढ़ है और इसने कई शिल्पकारों, रिसाइकल करने वालों, स्वयं सहायता समूहों, उद्यमियों, स्टार्टअप्स आदि को कचरे को कई उत्पादों में बदलने के लिए सशक्त बनाया है। माननीय प्रधानमंत्री श्री नरेन्द्र मोदी का मिशन लाइफ  उसी के प्रति व्यक्तिगत और सामूहिक कार्रवाई को प्रोत्साहित करता है। मिशन लाईफ का उद्देश्य पर्यावरण की रक्षा और उसका संरक्षण करना है और प्रो-प्लानेट व्यवहार बनाना है जिसे रोजमर्रा के जीवन में व्यक्तिगत कार्यों के माध्यम से किया जा सकता है।
इस राष्ट्रव्यापी अभियान का उद्देश्य शहरों में कचरे को कम करने, पुन उपयोग करने तथा उसके नवीनीकरण के लिए एकल संग्रह केंद्र स्थापित करना है, ताकि नागरिकों के कपड़े, जूते, पुरानी किताबें, खिलौने और इस्तेमाल किए गए प्लास्टिक का पुन: उपयोग या पुनर्नवीनीकरण किया जा सके।
तीन सप्ताह का यह अभियान एसबीएम-यू 2.0 के तहत कचरे को कम करने, पुन उपयोग करने तथा उसके नवीनीकरण के नागरिकों के संकल्प को मजबूत करेगा और स्थायी दैनिक आदतों को अपनाकर पर्यावरण की सुरक्षा और संरक्षण के लिए सामूहिक कार्रवाई करने के मिशन लाईफ के उद्देश्य को भी बढ़ावा देगा।
आरआरआर केंद्रों को 20 मई, 2023 को देश भर में लॉन्च किया जाना है और यह नागरिकों, संस्थानों, वाणिज्यिक उद्यमों आदि के लिए अप्रयुक्त या उपयोग की गई प्लास्टिक की वस्तुओं, कपड़े, जूते, किताबें और खिलौने जमा करने के लिए एकल समाधान के रूप में काम करेगा। संग्रह के बाद, इन वस्तुओं को विभिन्न हितधारकों को पुन: उपयोग के लिए नवीनीकृत करने या नए उत्पादों में बनाने के लिए दिया जाएगा, इस प्रकार सर्कुलर अर्थव्यवस्था के सरकार के दृष्टिकोण को सही मायने में आगे बढ़ाया जाएगा।
इस अवसर पर केंद्रीय मंत्री ने आरआरआर थीम गीत प्रतियोगिता का भी शुभारंभ किया। प्रतियोगी इसके लिए एक थीम गीत लिख सकते हैं, कम्पोज कर सकते हैं, गा सकते हैं और उसे प्रस्तुत कर आकर्षक पुरस्कार जीत सकते हैं। यह प्रतियोगिता 20 मई से 18 जून, 2023 तक MyGov प्लेटफॉर्म पर शुरू होगी।
मेरी लाईफ, मेरा स्वच्छ शहर अभियान का समापन विश्व पर्यावरण दिवस पर 5 जून, 2023 को सभी के द्वारा लाईफ के संकल्प के साथ होगा, इसके साथ सभी शहरों में बड़े पैमाने पर स्वच्छता अभियान भी चलाया जाएगा।
नागरिक MyGov पर https://pledge.mygov.in/life-movement/ लिंक पर जाकर लाईफ के लिए संकल्प ले सकते हैं।